 لاهور(ويب ڊيسڪ)پاڪستان ڪرڪيٽ بورڊ (پي سي بي) ڀارتي ڪرڪيٽ بورڊ(بي سي سي آءِ) طرفان غيرملڪي ڪرڪيٽرن کي ڪشمير پريميئر ليگ (ڪي پي ايل)۾ شريڪ ٿيڻ کان روڪڻ تي ڪاوڙ جو اظهار ڪيو آهي. پي سي بي طرفان جاري ڪيل بيان ۾ چيو ويو آهي ته پاڪستان ڪرڪيٽ بورڊ اهڙين خبرن تي ڪاوڙ جو اظهار ڪري رهيو آهي ته بي سي سي آءِ ، آءِ سي سي جي لاتعداد ميمبرن کي گهرائي انهن کي پنهنجي رٽائرڊ ڪرڪيٽرن کي ڪشمير پريميئر ليگ مان نالا واپس وٺڻ تي مجبور ڪيو آهي. پڌرائي موجب پي سي بي سمجهي ٿو ته بي سي سي آءِ هڪ ڀيرو ٻيهر نه رڳو آءِ سي سي ميمبرن جي اندروني معاملن ۾ مداخلت ڪئي آهي پر بي سي سي آءِ جي رويي سان صحتمند راند کي نقصان پهتو آهي. پي سي بي چيو آهي ته بي سي سي آءِ، آءِ سي سي جي ميمبرن کي ڌمڪيون ڏئي ڪي پي ايل ۾ شريڪ ٿيڻ کان روڪي راند کي بدنام ڪيو آهي، انهن کي ائين به چيو ويو آهي ته وڌيڪ ڪم جي لاءِ کين ڀارت ۾ داخل ٿيڻ جي اجازت نه ڏني ويندي.